Cu toţii aruncăm, din când în când, un ochi pe OLX sau Okazii când avem nevoie de o provocare. E firesc, într-o lume în care animalele sălbatice şi malaria nu mai reprezintă un pericol. Ce-ar fi, însă, să şi descifrăm anunţurile alea înainte să batem palma cu oamenii din spatele lor?

Pentru că şi eu am vândut drăcii şi ştiu despre ce vorbesc, am alcătuit acest scurt ghid menit să vă introducă în limbajul codificat al neguţătorilor de pe internet.

Imobiliare

Confort I = confort II;

Confort II = confort III;

Confort III = blocul a fost proiectat să fie puşcărie dar au venit ăia de la CEDO şi au zis că e inuman;

2 minute de metrou = dacă îţi permiţi casa asta, oricum nu mergi cu metroul;

5 minute de metrou = Petrăchioaia, Ilfov, acces facil la dispensar şi baltă de pescuit;

10 minute de metrou = 6 ore până la metrou, marcaj cruce albastră, traseu interzis iarna, zonă frecventată de urşi;

10 minute de metrou IMGB = ştim că apartamentul există, mulţumită imaginilor transmise de sonda Huygens;

Unirii = Rahova;

Rahova = Ferentari;

Ferentari = Caracas, Venezuela;

Stradal = nu se aude scandalul din cauza traficului;

Vecini civilizaţi = nu se aude traficul din cauza scandalului;

Curte comună = triburi încă necontactate de canibali locuiesc în curte;

Singur curte = nimeni n-o să te audă când strigi;

Posibilitate extindere pe verticală = nu are acoperiş;

Mobilat clasic = aici a ajuns mobila pe care ai aruncat-o în 1992;

Mobilat modern = la fel, dar petele de pe saltea sunt de la oameni încă vii;

Renovat 2016 = pereţi oranj, arcade de rigips, faianţă neagră;

Finisaje lux = candelabru în baie;

Animale

Porc = are trichineloză;

Vacă = are Creutzfeldt-Jakob;

Găină = are gripă aviară;

Pisică = pun acest anunţ dintr-un internet cafe fiindcă mi-a mâncat toate cablurile;

Câine = pun acest anunţ de la poliţie fiindcă a mâncat poştaşul;

Metis [orice rasă] = e un dihor;

Cuminte = împăiat;

Jucăuş = suspect de rabie;

Modă

Mic defect mâneca stângă = mâneca stângă lipseşte;

Purtat de 3 ori = purtat la Mărăşti, Mărăşeşti şi Oituz;

Vintage = pătat cu muştar;

Handmade = pătat intenţionat cu muştar;

Unicat = muştarul din pata aia nu se mai fabrică;

Parfum original = conţine până la 70% urină de capră dar miroase OK;

Parfum identic cu originalul = urină de capră;

Electronice

Nu am alte accesorii la el = a fost al tău;

Cutie originală = e o cutie cu un cartof înăuntru;

În garanţie încă 2 luni = medicii i-au mai dat 2 luni;

Încă are folia pe ecran = am folosit telefonul ăsta 5 ani fără să-i dau jos folia;

Display puţin crăpat = poţi să bagi mâna prin el;

Display spart, în rest e perfect funcţional = e mort;

Reparaţia costă 20 de lei şi se poate face oriunde = e mort;

Ţinut doar în husă = scăpat în WC cu tot cu husă, acum e mort;

Estetic 8/10 = 8 din 10 oameni îşi dau seama că a fost un telefon;

Automobile

Km reali = înmulţeşte cu 3;

Km 100% reali = înmulţeşte cu 15;

Km 100% reali accept orice probă = ocazia unică să cumperi modulul de comandă al misiunii Apollo 13;

Cauciucuri iarnă = astă iarnă încă avea cauciucuri;

Tuning profesional = abţibild hazliu cu un pumn care iese prin tablă;

Consum 5 la sută mixt = a consumat 5% din bugetul armatei sovietice, dar a funcţionat doar jumătate din timp;

Instalaţie GPL omologată = allahu akbar;

Unic proprietar = înăuntru şi-a făcut cuib un jder posesiv, vezi Animale / Jucăuş;

Rulată doar în Germania = i s-au blocat complet roţile la graniţa cu Austria;

Ţinută doar în garaj = vezi Electronice / Ţinut doar în husă;

Fără accident = nu e chiar un accident când cămătarii îţi taie frânele;

Matrimoniale

Intelectual = nu o să vin la prima întâlnire în trening;

Manierat = nu o să-mi suflu nasul în mânecă la prima întâlnire pentru că nu am venit în trening;

Condiţie modestă = nu am trening;

Fără vicii = vezi Electronice / În garanţie încă 2 luni;

Iubesc animalele = orice s-ar zice, 42 de pisici încap într-o garsonieră;

Sufletist = anunţul ăsta a fost scris în 1992;

Generos = Secureanu;

Sincer = nu am alte calităţi;

Căsătorit = sincer;

Prezentabil = sper că şi tu eşti disperat(ă);

Caut relaţie serioasă = nu ştiu să spăl rufe, pls help;

Joburi

Câştig rapid = schemă piramidală;

Bani pe net = schemă piramidală;

Muncă la domiciliu = schemă piramidală;

Program flexibil = schemă piramidală;

Fii propriul tău şef! = schemă piramidală;

Faraon egiptean caut şef şantier = posibil schemă piramidală.